'Will & Grace'-aktrise sterf | Netwerk24
'Will & Grace'-aktrise sterf
02 Desember 2019 09:49
Die Amerikaanse aktrise Shelley Morrison, veral bekend om haar rol as die huiswerker Rosario Salazar in die gewilde sitkom Will & Grace, is Sondag dood.
Morrison (83) het in die Cedars-Sinai mediese sentrum in Los Angeles in die VSA aan hartversaking beswyk, het die publisiteitsbeampte Lori DeWaal aan CNN vertel.
Megan Mullally en Shelley Morrison in 'Will & Grace'.
Rosario was die sosiale vlinder Karen Walker (vertolk deur Megan Mullally) se Salvadoriaanse bediende wat geen nonsens geduld het nie.
Sy het dié karakter in die oorspronklike sitkom van 1999 tot 2006 vertolk.
Morrison het Rosario as een van haar gunstelingkarakters in 'n biografie beskryf.
"Sy herinner my baie aan my eie ma, wat lief vir diere en kinders was, maar gekke kon sy nie duld nie. Dit is noemenswaardig dat ons 'n ouer, Spaans-Amerikaanse vrou kon uitbeeld wat slim en skerp is wat haar man kan staan."
Morrison is as Rachel Mitrani op 26 Oktober 1936 in die Bronx gebore. Haar ouers was Spaans en Joods.
Morrison se moedertaal was Spaans.
Haar loopbaan strek oor meer as ses dekades met verskynings in meer as 150 televisiereekse.
Sy het ook bekendheid verwerf met haar vertolking van Suster Sixto in die sitkom The Flying Nun teenoor Sally Field in die 1960's.
Sy het in rolprente soos Mackenna's Gold, Man and Boy en Troop Beverly Hills verskyn.
Sy was met Walter Dominguez, 'n skrywer, getroud. Hulle het ses kinders aangeneem.
Morrison het oor die jare dikwels gesondheidsprobleme ervaar. Sy voorheen bors- en longkanker gehad.
'n Verklaring deur DeWaal lui: "Shelley was trots daarop om die ontembare Rosario te vertolk in 'n komediereeks wat die maatskaplike geregtigheid vir mense uit die LGBTQ-gemeenskap bevorder het. Sy het geglo komedie is die beste manier om harte te roer."